b'\n_START_ARTICLE_\nMa\xc8\x99in\xc4\x83 de lupt\xc4\x83 a infanteriei\n_START_PARAGRAPH_\nMa\xc8\x99ina de lupt\xc4\x83 a infanteriei (abreviere: MLI) \xc3\xaenseamn\xc4\x83 un vehicul blindat de lupt\xc4\x83 conceput \xc8\x99i echipat \xc3\xaen primul r\xc3\xa2nd pentru a transporta o grup\xc4\x83 de infanterie pentru lupt\xc4\x83, care asigur\xc4\x83, \xc3\xaen mod normal, posibilitatea pentru lupt\xc4\x83tori de a executa foc din interiorul vehiculului, sub protec\xc8\x9bia blindajului, \xc8\x99i care este \xc3\xaenarmat din construc\xc8\x9bie cu un tun cu calibrul de cel pu\xc8\x9bin 20 mm \xc8\x99i, uneori, cu o instala\xc8\x9bie de lansare a rachetelor antitanc. Ma\xc8\x99ina de lupt\xc4\x83 a infanteriei reprezint\xc4\x83 principalul sistem de arme pentru forma\xc8\x9biunile de infanterie sau de infanterie mecanizat\xc4\x83/moto din trupele de uscat.\n_START_SECTION_\nMa\xc8\x99ina de lupt\xc4\x83 a infanteriei\n_START_PARAGRAPH_\nConceptul ma\xc8\x99inii de lupt\xc4\x83 a infanteriei a ap\xc4\x83rut dup\xc4\x83 sf\xc3\xa2r\xc8\x99itul celui de-al Doilea R\xc4\x83zboi Mondial, av\xc3\xa2nd la baz\xc4\x83 experien\xc8\x9bele de pe front. Utilizarea \xc3\xaen num\xc4\x83r mare a transportoarelor blindate pentru trupe \xc3\xaen timpul r\xc4\x83zboiului a condus la apari\xc8\x9bia unor noi tactici. Trupele germane au fost primele care au realizat poten\xc8\x9bialul ofensiv al transportoarelor blindate. Forma\xc8\x9biunile Panzergrenadier dotate cu semi\xc8\x99enilate SdKfz 251 \xc8\x99i SdKfz 250 puteau ac\xc8\x9biona din mers asupra unui inamic dezorganizat. \xc3\x8en cazul \xc3\xaen care transportorul era \xc3\xaent\xc3\xa2mpinat cu foc puternic, infanteri\xc8\x99tii germani trebuiau s\xc4\x83 coboare din vehicul \xc8\x99i s\xc4\x83 \xc3\xaenainteze pe jos spre inamic. Infanteria mecanizat\xc4\x83 american\xc4\x83 a adoptat tactici similare celor germane folosind semi\xc8\x99enilatele M2 \xc8\x99i M3. Trupele britanice au folosit \xc3\xaen continuare transportoarele blindate numai pentru a aduce solda\xc8\x9bii \xc3\xaen apropierea frontului, \xc3\xaen timp ce armata sovietic\xc4\x83 nu a folosit pe scar\xc4\x83 larg\xc4\x83 transportoare blindate \xc3\xaen timpul r\xc4\x83zboiului. Armata Ro\xc8\x99ie s-a bazat pe infanteria motorizat\xc4\x83 \xc8\x99i desanturi terestre (pe tancuri)._NEWLINE_Dup\xc4\x83 r\xc4\x83zboi, majoritatea transportoarelor blindate erau destinate deplas\xc4\x83rii trupelor \xc3\xaen apropierea frontului. Republica Federal\xc4\x83 Germania a fost prima \xc8\x9bar\xc4\x83 care a dezvoltat conceptul de ma\xc8\x99in\xc4\x83 de lupt\xc4\x83 a infanteriei. Transportorul blindat german Sch\xc3\xbctzenpanzer Lang HS.30 a fost proiectat special pentru a men\xc8\x9bine ritmul cu unit\xc4\x83\xc8\x9bile de tancuri. Fiind dotat cu un tun automat de calibrul 20 mm \xc8\x99i un blindaj frontal cu o grosime de 30 milimetri, transportorul putea ac\xc8\x9biona \xc3\xaempotriva \xc8\x9bintelor u\xc8\x99or blindate \xc8\x99i \xc3\xaen sprijinul infanteriei. Acest lucru permitea unit\xc4\x83\xc8\x9bilor de tancuri s\xc4\x83 se concentreze strict pe lupta contra tancurilor inamicului. Sch\xc3\xbctzenpanzer Lang HS.30 a avut \xc3\xaens\xc4\x83 numeroase probleme tehnice \xc8\x99i era dezavantajat de faptul c\xc4\x83 grupa de infanterie nu putea executa foc din interior. Solda\xc8\x9bii germani trebuiau s\xc4\x83 sar\xc4\x83 din vehicul folosind obloanele din plafon, fiind expu\xc8\x99i radia\xc8\x9biilor \xc3\xaen cazul unui r\xc4\x83zboi nuclear. Sch\xc3\xbctzenpanzer Lang HS.30 este considerat a fi un vehicul intermediar, av\xc3\xa2nd at\xc3\xa2t caracteristicile unui transportor blindat, c\xc3\xa2t \xc8\x99i cele ale unei ma\xc8\x99ini de lupt\xc4\x83 a infanteriei._NEWLINE_Infanteria sovietic\xc4\x83 a fost mecanizat\xc4\x83 treptat dup\xc4\x83 r\xc4\x83zboi, lipsa transportoarelor blindate fiind un dezavantaj major. Primele vehicule de fabrica\xc8\x9bie sovietic\xc4\x83 destinate transportului trupelor au fost BTR-40 (trac\xc8\x9biune 4\xc3\x974), BTR-152 (trac\xc8\x9biune 6\xc3\x976), BTR-60 (trac\xc8\x9biune 8\xc3\x978) \xc8\x99i BTR-50 (\xc8\x99enilat). Aceste vehicule erau utile \xc3\xaen cazul unui r\xc4\x83zboi conven\xc8\x9bional, \xc3\xaens\xc4\x83 \xc3\xaen cazul unui r\xc4\x83zboi nuclear nu puteau fi folosite la fel de eficient. Concentra\xc8\x9biile mari de trupe reprezentau o \xc8\x9bint\xc4\x83 evident\xc4\x83 pentru o arm\xc4\x83 nuclear\xc4\x83, iar solda\xc8\x9bii din interior nu puteau p\xc4\x83r\xc4\x83si vehiculul, fiind expu\xc8\x99i contamin\xc4\x83rii radioactive. Solu\xc8\x9bia adoptat\xc4\x83 de inginerii sovietici la sf\xc3\xa2r\xc8\x99itul anilor 1950 a fost dezvoltarea unui vehicul blindat de lupt\xc4\x83 din care solda\xc8\x9bii s\xc4\x83 poat\xc4\x83 trage f\xc4\x83r\xc4\x83 a fi expu\xc8\x99i radia\xc8\x9biilor. Vehiculul a fost denumit oficial BMP-1, fiind introdus \xc3\xaen dotare din 1966. Considerat a fi prima ma\xc8\x99in\xc4\x83 de lupt\xc4\x83 a infanteriei, BMP-1 avea un design revolu\xc8\x9bionar. Cutia blindat\xc4\x83 avea o siluet\xc4\x83 joas\xc4\x83. \xc3\x8en cazul unui r\xc4\x83zboi nuclear, solda\xc8\x9bii puteau executa foc din interiorul vehiculului prin intermediul ambrazurilor din lateral. Camera de lupt\xc4\x83 era protejat\xc4\x83 de contaminare radioactiv\xc4\x83 prin intermediul unui sistem PAZ de protec\xc8\x9bie. Acesta consta \xc3\xaentr-un sistem de detec\xc8\x9bie, filtrare \xc8\x99i suprapresiune atmosferic\xc4\x83. \xc3\x8en cazul unui r\xc4\x83zboi conven\xc8\x9bional, solda\xc8\x9bii p\xc4\x83r\xc4\x83seau vehiculul folosind cele dou\xc4\x83 u\xc8\x99i din spatele vehiculului sau obloanele din plafon. Turela era dotat\xc4\x83 cu un tun 2A28 Grom de calibrul 73 mm (cu \xc8\x9beav\xc4\x83 lis\xc4\x83, semiautomat), o mitralier\xc4\x83 coaxial\xc4\x83 PKT de calibrul 7,62 mm \xc8\x99i o \xc8\x99in\xc4\x83 de lansare a unei rachete antitanc dirijate 9M14 Malyutka (alte patru rachete fiind \xc3\xaen interior). Blindajul era u\xc8\x99or, arcul frontal asigur\xc3\xa2nd protec\xc8\x9bie \xc3\xaempotriva tunurilor automate de calibrul 20 mm. _NEWLINE_La \xc3\xaenceputul anilor 1970, Statele Unite ale Americii \xc8\x99i Uniunea Sovietic\xc4\x83 au ajuns s\xc4\x83 posede un num\xc4\x83r apropiat de arme nucleare. Anali\xc8\x99tii militari sovietici au ajuns la concluzia c\xc4\x83 existau mai multe \xc8\x99anse pentru declan\xc8\x99area unui r\xc4\x83zboi conven\xc8\x9bional \xc3\xaen Europa Central\xc4\x83 \xc8\x99i de Vest dec\xc3\xa2t a unuia nuclear. \xc3\x8en acest context nou, BMP-1 era relativ dezavantajat. \xc3\x8entr-un mediu contaminat radioactiv, armele antitanc nu ar fi fost at\xc3\xa2t de r\xc4\x83sp\xc3\xa2ndite. Blindajul ma\xc8\x99inii de lupt\xc4\x83 nu asigura protec\xc8\x9bie suficient\xc4\x83 \xc3\xaempotriva armelor antitanc ale infanteriei. De asemenea, prezen\xc8\x9ba ambrazurilor pentru solda\xc8\x9bii din interior sl\xc4\x83bea structura de rezisten\xc8\x9b\xc4\x83 a blindajului lateral, fiind inutil\xc4\x83 \xc3\xaen cazul unui r\xc4\x83zboi conven\xc8\x9bional. Au fost concepute noi tactici de lupt\xc4\x83 pentru BMP-1. \xc3\x8en cazul unui inamic dezorganizat sau a unei rezisten\xc8\x9be slabe, BMP-1 putea ac\xc8\x9biona din mers, \xc3\xaen prima linie. Dac\xc4\x83 era \xc3\xaent\xc3\xa2mpinat\xc4\x83 o rezisten\xc8\x9b\xc4\x83 organizat\xc4\x83, tancurile erau trimise \xc3\xaen prima linie. \xc3\x8en spatele tancurilor se aflau solda\xc8\x9bii la aproximativ 200 de metri pentru a proteja blindatele de armele antitanc ale infanteriei inamicului. Forma\xc8\x9biunile BMP-1 se aflau la 200-300 de metri \xc3\xaen spatele solda\xc8\x9bilor, asigur\xc3\xa2nd foc de sprijin pentru tancuri (cu rachetele antitanc dirijate Malyutka) \xc8\x99i pentru infanterie (folosind tunul Grom \xc8\x99i mitraliera coaxial\xc4\x83 PKT). \xc3\x8en cadrul unei divizii sovietice de infanterie mecanizat\xc4\x83, regimentul dotat cu BMP-1 ac\xc8\x9biona al\xc4\x83turi de regimentul de tancuri, flancurile fiind asigurate de dou\xc4\x83 regimente echipate cu transportoare blindate BTR-60PB. Armata a adoptat aceast\xc4\x83 organizare din cauza costului ridicat pentru un vehicul BMP-1, transportorul BTR-60PB fiind mai ieftin \xc8\x99i mai u\xc8\x99or de fabricat._NEWLINE_Armatele din vest au introdus \xc8\x99i ele rapid \xc3\xaen dotare ma\xc8\x99ini de lupt\xc4\x83 a infanteriei. Republica Federal\xc4\x83 Germania a fabricat vehiculul Marder din 1971. Acesta avea o siluet\xc4\x83 \xc3\xaenalt\xc4\x83 \xc8\x99i era relativ greu \xc3\xaen compara\xc8\x9bie cu BMP-1. Fran\xc8\x9ba a fabricat ma\xc8\x99ina de lupt\xc4\x83 a infanteriei AMX-10P din 1972. Statele Unite ale Americii au introdus \xc3\xaen dotare din 1981, dup\xc4\x83 am\xc3\xa2n\xc4\x83ri semnificative, vehiculul M2 Bradley, iar Marea Britanie a folosit vehiculul Warrior din 1984. Uniunea Sovietic\xc4\x83 a fabricat ma\xc8\x99ina de lupt\xc4\x83 BMP-2 din anul 1977, o versiune inspirat\xc4\x83 dup\xc4\x83 vehiculul blindat german Marder. Tunul de calibrul 73 mm s-a dovedit a avea o b\xc4\x83taie limitat\xc4\x83 (500 de metri), fiind \xc3\xaenlocuit cu un tun automat de calibrul 30 mm. Acesta putea fi folosit \xc8\x99i \xc3\xaempotriva elicopterelor inamicului. Rachetele Malyutka folosite de BMP-1 erau dificil de dirijat din interiorul vehiculului. BMP-2 avea un nou tip de rachete antitanc dirijate, 9M113 Konkurs, pentru a se ap\xc4\x83ra de tancurile inamice._NEWLINE_La \xc3\xaenceputul anilor 1990 au ap\xc4\x83rut pe scar\xc4\x83 larg\xc4\x83 ma\xc8\x99inile de lupt\xc4\x83 a infanteriei pe ro\xc8\x9bi. Acestea erau mai ieftine \xc8\x99i mai u\xc8\x99or de fabricat \xc8\x99i \xc3\xaentre\xc8\x9binut, fiind deseori variante cu blindaj \xc8\x99i armament superior ale unor transportoare blindate pentru trupe. Majoritatea acestor ma\xc8\x99ini de lupt\xc4\x83 pe ro\xc8\x9bi provin din \xc8\x9b\xc4\x83ri europene, unde re\xc8\x9beaua de drumuri este dezvoltat\xc4\x83. Tot \xc3\xaen aceast\xc4\x83 perioad\xc4\x83, ma\xc8\x99inile de lupt\xc4\x83 ale infanteriei pe \xc8\x99enile au \xc3\xaenceput s\xc4\x83 semene cu tancurile u\xc8\x99oare, fiind din ce \xc3\xaen ce mai bine \xc3\xaenarmate \xc8\x99i blindate.\n_START_SECTION_\nMa\xc8\x99ina de lupt\xc4\x83 a infanteriei aeropurtate\n_START_PARAGRAPH_\nAcest concept este derivat din cel al ma\xc8\x99inii de lupt\xc4\x83 a infanteriei, fiind dezvoltat de Uniunea Sovietic\xc4\x83. Primul vehicul de acest tip, BMD-1, a fost proiectat concomitent cu BMP-1, fiind o versiune mai u\xc8\x99oar\xc4\x83 \xc8\x99i mai mic\xc4\x83 a acestui model. BMD-1 a fost dezvoltat special pentru a \xc3\xaenzestra trupele aeropurtate cu o ma\xc8\x99in\xc4\x83 de lupt\xc4\x83 a infanteriei. La nevoie, vehiculul putea fi para\xc8\x99utat din avion cu doi membri la bord. BMD-1 era amplasat \xc3\xaentr-un palet special. Pentru a lansa vehiculul blindat din avion, era deschis\xc4\x83 o para\xc8\x99ut\xc4\x83 extractoare (similar\xc4\x83 uneia de fr\xc3\xa2nare). C\xc3\xa2nd para\xc8\x99utele principale se deschideau, paletul desf\xc4\x83\xc8\x99ura patru tije lungi care ac\xc8\x9bionau ca senzori. C\xc3\xa2nd aceste tije atingeau solul, aterizarea paletului era amortizat\xc4\x83 cu ajutorul unor retrorachete amplasate \xc3\xaen exterior. BMD-1 avea acela\xc8\x99i armament ca BMP-1, \xc3\xaens\xc4\x83 blindajul era foarte u\xc8\x99or, vehiculul fiind asigurat doar \xc3\xaempotriva schijelor \xc8\x99i gloan\xc8\x9belor de calibrul 7,62 mm. Interiorul vehiculului extrem de \xc3\xaenghesuit, echipajul fiind format din 2 solda\xc8\x9bi (mecanicul conductor \xc8\x99i tr\xc4\x83g\xc4\x83torul) \xc8\x99i patru pasageri (comandantul \xc8\x99i trei solda\xc8\x9bi). BMD-1 a fost \xc3\xaenlocuit \xc3\xaen produc\xc8\x9bie din 1985 de o variant\xc4\x83 \xc3\xaembun\xc4\x83t\xc4\x83\xc8\x9bit\xc4\x83, BMD-2. Aceasta era dotat\xc4\x83 cu armamentul ma\xc8\x99inii de lupt\xc4\x83 a infanteriei BMP-2. Ultimul model al seriei BMD este BMD-3, un vehicul complet diferit care folose\xc8\x99te turela vehiculului BMP-2. O variant\xc4\x83 a BMD-3, denumit\xc4\x83 BMD-4, folose\xc8\x99te armamentul ma\xc8\x99inii de lupt\xc4\x83 a infanteriei BMP-3._NEWLINE_De\xc8\x99i ma\xc8\x99inile de lupt\xc4\x83 ale infanteriei aeropurtate au fost folosite \xc3\xaen mai multe conflicte, precum R\xc4\x83zboiul din Afghanistan, armatele NATO nu au introdus \xc3\xaen dotare vehicule asem\xc4\x83n\xc4\x83toare. Majoritatea vehiculelor de lupt\xc4\x83 din Occident pot fi \xc3\xaens\xc4\x83 aeropurtate.\n_START_SECTION_\nArmament\n_START_PARAGRAPH_\nArmamentul standard const\xc4\x83 de obicei \xc3\xaentr-un tun automat de calibrul 20-40 mm. Acestea sunt eficiente \xc3\xaempotriva infanteriei, vehiculelor blindate u\xc8\x99or \xc8\x99i \xc8\x9bintelor aeriene aflate la joas\xc4\x83 altitudine care zboar\xc4\x83 la o vitez\xc4\x83 redus\xc4\x83. Uniunea Sovietic\xc4\x83 a folosit \xc8\x99i tunuri cu vitez\xc4\x83 redus\xc4\x83 la gura \xc8\x9bevii, precum tunul 2A28 Grom de calibrul 73 mm (semiautomat, cu \xc8\x9beav\xc4\x83 lis\xc4\x83) al vehiculului blindat BMP-1. Tunul Grom avea \xc3\xaens\xc4\x83 o b\xc4\x83taie limitat\xc4\x83, fiind \xc3\xaenlocuit cu un tun automat de calibrul 30 mm la BMP-2. Urm\xc4\x83torul vehicul al seriei, BMP-3, folosea at\xc3\xa2t un tun automat de calibrul 30 mm, c\xc3\xa2t \xc8\x99i un tun 2A70 cu vitez\xc4\x83 redus\xc4\x83 la gura \xc8\x9bevii de calibrul 100 mm (\xc8\x9beav\xc4\x83 ghintuit\xc4\x83, capabil s\xc4\x83 lanseze \xc8\x99i rachete antitanc dirijate). Toate ma\xc8\x99inile de lupt\xc4\x83 ale infanteriei au una sau mai multe mitraliere pentru ap\xc4\x83rare apropiat\xc4\x83 \xc3\xaempotriva infanteriei. Unele vehicule, precum Puma de fabrica\xc8\x9bie german\xc4\x83 sau BTR-90 de fabrica\xc8\x9bie rus\xc4\x83, sunt dotate cu lansatoare de grenade de m\xc3\xa2n\xc4\x83 automate. Vehiculele moderne au lansatoare de grenade fumigene, iar unele vehicule din fosta Uniune Sovietic\xc4\x83 aveau capacitatea de a injecta combustibil \xc3\xaen \xc8\x9beava de e\xc8\x99apament pentru a forma o perdea de fum. Aceast\xc4\x83 opera\xc8\x9biune avea inconvenientul unui consum ridicat de combustibil._NEWLINE_Unele ma\xc8\x99ini de lupt\xc4\x83 ale infanteriei sunt dotate cu lansatoare de rachete antitanc dirijate. Acestea sunt folosite de obicei strict defensiv, vehiculele nefiind v\xc3\xa2n\xc4\x83tori de tancuri. BMP-3 poate lansa rachete antitanc dirijate la distan\xc8\x9ba maxim\xc4\x83 de 4 kilometri folosind tunul 2A70 de calibrul 100 mm cu \xc8\x9beav\xc4\x83 ghintuit\xc4\x83. _NEWLINE_Ma\xc8\x99inile de lupt\xc4\x83 ale infanteriei pot avea sau nu ambrazuri \xc3\xaen lateral pentru ca solda\xc8\x9bii din interior s\xc4\x83 poat\xc4\x83 executa foc. Unele \xc8\x9b\xc4\x83ri au considerat c\xc4\x83 aceste ambrazuri sunt utile doar \xc3\xaen cazul unor ambuscade \xc8\x99i au renun\xc8\x9bat la ele deoarece sl\xc4\x83besc rezisten\xc8\x9ba blindajului lateral \xc8\x99i complic\xc4\x83 semnificativ procesul de fabrica\xc8\x9bie. M2 Bradley, de exemplu, era dotat cu ambrazuri laterale, \xc3\xaens\xc4\x83 de la varianta A2 acestea au fost acoperite de blindajul suplimentar, fiind p\xc4\x83strate doar ambrazurile amplasate pe u\xc8\x99a din spate. Vehiculul blindat de lupt\xc4\x83 britanic Warrior a fost proiectat din start f\xc4\x83r\xc4\x83 ambrazuri laterale. Precizia tragerilor executate din interior are de suferit semnificativ dac\xc4\x83 vehiculul este \xc3\xaen mi\xc8\x99care. Grupa de infanterie din interiorul unui vehicul blindat BMP-1 era dotat\xc4\x83 de obicei suplimentar cu o rachet\xc4\x83 sol-aer portativ\xc4\x83 SA-7 (ulterior, SA-14 sau SA-16) care putea fi folosit\xc4\x83 \xc3\xaen exteriorul vehiculului. Restul solda\xc8\x9bilor erau echipa\xc8\x9bi cu una sau dou\xc4\x83 mitraliere PKM \xc8\x99i pistoale-mitralier\xc4\x83 AKMS. \xc3\x8en cazul \xc3\xaen care se execut\xc4\x83 foc din interiorul vehiculului, armele trebuie s\xc4\x83 fie echipate cu un extractor de gaze (conectat la sistemul de filtrare al vehiculului) \xc8\x99i un deflector de cartu\xc8\x99e (pentru a nu r\xc4\x83ni solda\xc8\x9bii din dreapta).\n_START_SECTION_\nBlindaj\n_START_PARAGRAPH_\nMa\xc8\x99ina de lupt\xc4\x83 a infanteriei a fost conceput\xc4\x83 pentru a asigura sprijin grupei de infanterie din interior, nefiind un vehicul de asalt sau de str\xc4\x83pungere a frontului. Blindajul este u\xc8\x99or, fiind \xc3\xaens\xc4\x83 superior transportoarelor blindate pentru trupe. Blindajul frontal al BMP-1 asigura protec\xc8\x9bie \xc3\xaempotriva proiectilelor perforante de calibrul 20 mm ale tunurilor automate. Blindajul lateral era \xc3\xaens\xc4\x83 insuficient, fiind vulnerabil la focul mitralierelor grele de calibrul 12,7 mm. \xc3\x8en prezent, vehiculele moderne precum CV-90 sunt protejate pe arcul frontal \xc3\xaempotriva loviturilor de calibrul 30 mm \xc8\x99i \xc3\xaen lateral de loviturile cartu\xc8\x99elor perforante de calibrul 12,7 mm. Plafonul, podeaua \xc8\x99i partea din spate a cutiei blindate sunt foarte sub\xc8\x9biri. Vehiculele proiectate recent sau aflate \xc3\xaen faza de proiectare pun accent pe capacitatea de a fi dotate cu seturi suplimentare de blindaj, \xc3\xaen func\xc8\x9bie de misiune. Rezisten\xc8\x9ba la ac\xc8\x9biunea minelor \xc8\x99i dispozitivelor explozive improvizate (DEI) a fost crescut\xc4\x83 prin pozi\xc8\x9bionarea solda\xc8\x9bilor l\xc3\xa2ng\xc4\x83 pere\xc8\x9bii exteriori laterali ai cutiei blindate \xc8\x99i suspendarea scaunelor de plafon._NEWLINE_\xc3\x8en timpul R\xc4\x83zboiului din Golf, ma\xc8\x99inile de lupt\xc4\x83 ale infanteriei americane M2 Bradley au fost echipate cu blindaj reactiv pentru a fi protejate de rachete antitanc \xc8\x99i proiectile HEAT. Recent, \xc3\xaen timpul R\xc4\x83zboiului din Afghanistan \xc8\x99i Irak, ma\xc8\x99inile de lupt\xc4\x83 ale for\xc8\x9belor aliate au fost echipate cu blindaje de tip cu\xc8\x99c\xc4\x83 sau plase laterale. Acestea asigur\xc4\x83 protec\xc8\x9bie \xc3\xaempotriva arunc\xc4\x83toarelor de grenade antitanc.\n_START_SECTION_\nMobilitate\n_START_PARAGRAPH_\nMa\xc8\x99inile de lupt\xc4\x83 ale infanteriei au fost concepute ini\xc8\x9bial pentru a \xc8\x9bine pasul cu tancurile, primele modele fiind aproape exclusiv \xc8\x99enilate. Vehiculele de lupt\xc4\x83 \xc8\x99enilate au o mobilitate mai bun\xc4\x83 \xc3\xaen teren fr\xc4\x83m\xc3\xa2ntat dec\xc3\xa2t cele pe ro\xc8\x9bi, \xc3\xaens\xc4\x83 din relieful Europei accesibil vehiculelor \xc8\x99enilate, doar 10% este \xc3\xaen realitate inaccesibil \xc8\x99i celor pe ro\xc8\x9bi. Ma\xc8\x99inile de lupt\xc4\x83 ale infanteriei pe ro\xc8\x9bi sunt mai ieftine, sunt mai u\xc8\x99or de fabricat, au o \xc3\xaentre\xc8\x9binere mai pu\xc8\x9bin costisitoare, un consum mai mic de combustibil \xc8\x99i o mobilitate tactic\xc4\x83 mai mare. \xc3\x8en timp ce vehiculele \xc8\x99enilate necesit\xc4\x83 transport pe platforme rutiere sau feroviare, vehiculele pe ro\xc8\x9bi pot folosi drumurile, av\xc3\xa2nd o vitez\xc4\x83 mai mare. Echipajul din interior are parte de un drum mai pu\xc8\x9bin obositor, \xc8\x99enilele fiind zgomotoase \xc8\x99i mai pu\xc8\x9bin confortabile. Dac\xc4\x83 au \xc8\x99enilele \xc3\xaenguste, ma\xc8\x99inile de lupt\xc4\x83 ale infanteriei \xc8\x99enilate au tendin\xc8\x9ba de a azv\xc3\xa2rli \xc3\xaencontinuu solda\xc8\x9bii din interior pe teren accidentat, produc\xc3\xa2ndu-le r\xc4\x83u de mi\xc8\x99care. Vehiculele \xc8\x99enilate au o vitez\xc4\x83 mai mic\xc4\x83 pe drumuri, un consum mai mare \xc8\x99i, cu excep\xc8\x9bia cazurilor \xc3\xaen care sunt dotate cu perne de cauciuc, pot avaria carosabilul. \xc8\x98enilele sunt mai rezistente dec\xc3\xa2t ro\xc8\x9bile la ac\xc8\x9biunea cartu\xc8\x99elor. Totu\xc8\x99i, un vehicul pe ro\xc8\x9bi se poate deplasa \xc3\xaen continuare dac\xc4\x83 a suferit o pan\xc4\x83, \xc3\xaen timp ce un vehicul \xc8\x99enilat nu se poate deplasa \xc3\xaen cazul unei avarii la o \xc8\x99enil\xc4\x83. Ambele tipuri de ma\xc8\x99ini de lupt\xc4\x83 ale infanteriei sunt folosite, f\xc4\x83r\xc4\x83 a exista o preferin\xc8\x9b\xc4\x83 pentru un anumit tip de trac\xc8\x9biune. Fran\xc8\x9ba retrage \xc3\xaen prezent ma\xc8\x99inile de lupt\xc4\x83 ale infanteriei \xc8\x99enilate AMX-10P \xc3\xaen favoarea noului model pe ro\xc8\x9bi VBCI, cu trac\xc8\x9biune 8\xc3\x978. Trac\xc8\x9biunea mixt\xc4\x83 (semi\xc8\x99enilat\xc4\x83) a fost abandonat\xc4\x83 la sf\xc3\xa2r\xc8\x99itul celui de-al Doilea R\xc4\x83zboi Mondial, fiind considerat\xc4\x83 inadecvat\xc4\x83. Majoritatea ma\xc8\x99inilor de lupt\xc4\x83 ale infanteriei sunt amfibii \xc8\x99i pot fi aeropurtate. Unele \xc8\x9b\xc4\x83ri au considerat c\xc4\x83 blindajul este mai important dec\xc3\xa2t un vehicul amfibiu \xc8\x99i au renun\xc8\x9bat la aceast\xc4\x83 caracteristic\xc4\x83. Aceste vehicule pot fi \xc3\xaens\xc4\x83 amenajate pentru a traversa pe sub ap\xc4\x83 majoritatea r\xc3\xa2urilor.'